I sydkappen ses Erasmus` martyrium, to bødler vikler Erasmus` tarmer opp på en vindsel, i tekstbåndet står «MISERERE MEI DOMINE, MISERERE MEI» («Forbarm deg over meg, Herre, forbarm deg over meg») «IN MANUS TUAS DOMINE COMMENDO SPIRITUM MEUM» («I dine hender; Herre, befaler jeg min ånd»), øverst ses Herrens hånd komme ut av skyene som tegn på sjelens mottagelse. Erasmus` martyrium foregikk ved koking og tarmuttrekkingen stammer ikke fra kjente kilder, muligens har hans attributt med et tau viklet opp på en vindsel eller snelle gitt stoff til en muntlig overlevering om uttrekking av tarmene.